2․ Ծանր և վտանգավոր մետաղներով հագեցած հանքային փոշին քամիների միջոցով տարածվելու է հարակից տարածքներում՝ աղտոտելով մթնոլորտային օդը, հողերը, մակերևույթային ջրերը, մարգագետինները, բարձրարժեք արոտավայրերը (որոնց համար, ի դեպ, ՀՀ կառավարությունը Համաշխարհային բանկից վարկ է վերցրել, ու փաստորեն ՀՀ բնակչություն պետք է վերադարձնի արդեն վերացած արոտավայրերի վարկը), գյուղատնտեսական մշակաբույսերն ու մարդկանց կողմից օգտագործվող վայրի բույսերը։ Որքան էլ Լիդիանը պնդի, որ փոշու 95 տոկոսը կնստի բացահանքից մինչև 1000 մետր հեռավորության վրա՝ միջազգային և տեղական փորձը բոլորովին այլ բան են ապացուցում։ Օրինակ, Սոթքի բաց հանքավայրից 30 կմ-ից ավելի հեռավորությամբ գտնվող Մասրիկ գետի գետաբերանում, գետի հատակային սուբստրատը ներկայումս արդեն աղտոտված է հանքավայրից արտանետված փոշով (տես անկախ փորձագետ Սեյրան Մինասյանի մասնագիտական կարծիքը): Այնպես որ վտանգվելու են Արփա, Որոտան, Դարբ գետերի և Սպանդարյանի ու Կեչուտի ջրամբարների ջրերը, որոնցից սնվում են Վայոց Ձորի և Սյունիքի մարզերը։